b'\n_START_ARTICLE_\nStor b\xc3\xa5tspinner\n_START_SECTION_\nUtseende\n_START_PARAGRAPH_\nEn middelsstor (vingespenn 39 \xe2\x80\x93 47 mm), gr\xc3\xb8nn spinner, ligner p\xc3\xa5 en stor vikler. Hodet, brystet og forvingene er klart gr\xc3\xb8nne, bakkroppen og bakvingene silkeaktig hvite. Antennene er tr\xc3\xa5dformede, r\xc3\xb8dlige ved roten og omtrent halvparten s\xc3\xa5 lange som forvingene. Labialpalpene er r\xc3\xb8de og litt fremstrakte. Forvingene er trekantede med to parallelle, skr\xc3\xa5, lyse tverrstriper. Begge vingepar har ganske korte, tette, hvite h\xc3\xa5rfrynser langs ytterkanten. Larven er gulgr\xc3\xb8nn med m\xc3\xb8rkere ryggstripe og gul sidestripe, mellom disse lyse skr\xc3\xa5striper p\xc3\xa5 hvert ledd. Den er tykkest p\xc3\xa5 det andre kroppsleddet, som har en vorteaktig, gulkantet kn\xc3\xb8l, tilsmalnende bakover. Den har sparsomme, korte h\xc3\xa5r, hodet er gr\xc3\xb8nt.\n_START_SECTION_\nLevevis\n_START_PARAGRAPH_\nStor b\xc3\xa5tspinner finnes i varme edell\xc3\xb8vskoger, hager og parker. Det b\xc3\xb8r helst v\xc3\xa6re grove eiketr\xc3\xa6r, og denne arten holder seg mest i kronene av disse. Bestanden svinger kraftig fra \xc3\xa5r til \xc3\xa5r. De voksne spinnerne flyr om natten, mest frem til midnatt, fra slutten av juni til august. De kommer gjerne til lys. Larven lever bare p\xc3\xa5 eik (Quercus spp.).\n_START_SECTION_\nUtbredelse\n_START_PARAGRAPH_\nStor b\xc3\xa5tspinner finnes i Europa unntatt de nordligste delene, videre \xc3\xb8stover til Uralfjellene og Iran. I Norge finnes den langs \xc3\x98stlands- og S\xc3\xb8rklandskysten vestover til Vest-Agder.'